Holger K. Nielsen (SF), 2011-11-16:
Det er karakteristisk, at når der bliver skiftet regering i det her land, så reagerer dem, der har siddet på magten tidligere, sådan lidt mærkeligt.
Det er svært, det ved jeg godt, når man har haft magten i 10 år, at skulle vænne sig til, at man så bliver almindeligt folketingsmedlem, at andre nu sidder på regeringstaburetterne.
Det har sådan set altid været svært.
Det var svært, da de borgerlige kom til i 1982, det var svært for Socialdemokraterne, det var svært i 1993, det var svært i 2001, og det er svært i dag.
Det er, som om de tidligere regeringspartier får en form for kuller.
De kaster sig over alle mulige mærkelige ting.
Det er som sagt ikke bare i dag, det er tilfældet, det var også tilfældet for mange socialdemokrater, da de kom i opposition i 2001.
Det var også tilfældet i 1993.
Det tror jeg faktisk kunne have et vist perspektiv i sig, for det her er altså meget, meget tyndt, det må jeg sige.
Det er meget, meget tyndt.
I stedet for at skulle have denne forespørgselsdebat ville jeg anbefale, at man læste en bog, der er redigeret af Morten Thing.
Den hedder »Guldet fra Moskva«.
Den kom, så vidt jeg husker, i 2000 eller i 2001 – i 2001 kan jeg se.
Den beskriver alle de her ting ganske, ganske nøje.
Har man læst den, kan man se, at der intet som helst nyt er i alle de oplysninger, der kommer frem i dagspressen i øjeblikket.
DKP fik penge fra Sovjet.
Ja, det gjorde de.
De fik millioner af kroner.
Det var vi nogle der også godt dengang vidste.
Vi konkurrerede jo med dem og kunne godt se, at de havde langt flere ansatte og langt flere aktivister, end vi havde; det skyldtes så, at de blev finansieret østfra i stedet for.
Det var særdeles ubehageligt, og det kom alligevel også lidt bag på mig, hvor mange penge det var.
Er det angribeligt?
Ja, bestemt.
Det er meget angribeligt, at de fik de penge.
Men er det et problem for den nuværende erhvervsminister?
Ja, det er det, men han har jo erkendt, at det var et problem, at man fik de penge.
Der er intet som helst skjult i det her – intet som helst.
Han har erkendt, at der kom penge fra Sovjet via overfakturering på Terpo Tryk.
Det har han erkendt.
Så er det blevet en stor, stor nyhed, at den tidligere KGB-chef siger, at der blev kvitteret for det, at han personligt afleverede pengene til DKP's formand.
Han kan ikke huske, om det var erhvervs- og vækstministeren, eller hvem det var.
Der er fejlagtige oplysninger i forhold til, hvad han selv siger, og hvad andre har sagt om, hvordan der blev kvitteret fra DKP's side.
Han er præget af sin alder, det er der ingen tvivl om at han er, og derfor er det også karakteristisk, at selveste Bent Jensen siger, at han ikke er et troværdigt vidne i den her sammenhæng.
Det er det eneste, der ligesom har pisket den her sag op.
Hvis de borgerlige partier er så optaget af det her, kunne man jo tidligere have bedt Putin om at åbne præsidentarkivet, men ærlig talt, er det ikke lidt useriøst, at man i sin udenrigspolitik i forhold til Rusland fokuserer på at få fremskaffet et eller andet dokument, som nogle påstår ligger i arkivet.
Der er jo i øvrigt ingen, der ved det.
Det er da ikke seriøst.
Det er der da ingen der vil bruge sin udenrigspolitiske kapital til.
Der er da mange andre ting, vi skal snakke med russerne om, og derfor er det da også useriøst at ville bede den nuværende regering om at bruge sin kapital på det projekt.
Så alt i alt: Lad os få den resocialisering.
Lad os komme frem til noget, der er vigtigt, arbejdsløshed, økonomi, det, som danskerne er optaget af, og så lad os dog glemme det her pinlige intermezzo fra de borgerlige partiers side.